Langobardska središta u Italiji

**Langobardska središta u Italiji** čini sedam mjesta moći od 568. do 774. godine na Apeninskom poluotoku. Ova mjesta svjedoče o velikim dostignućima Langobarda koji su emigrirali iz sjeverne Europe i razvili svoju originalnu kulturu u Italiji gdje su vladali velikim teritorijem u 6., 7. i 8. stoljeću. Langobardska kultura je bila sinteza arhitektonskih stilova koji označavaju prijelaz iz antike do europskog srednjeg vijeka, uključujući baštinu starog Rima, ranokršćanske duhovnosti, bizantskih utjecaja i germanske sjeverne Europe. 

Skupina ovih sedam mjesta moći svjedoče o glavnoj ulozi Langobarda u duhovnom i kulturnom razvoju srednjovjekovnog europskog kršćanstva, pogotovo potičući razvoj monaštva. Zbog toga je sedam slijedećih lokaliteta upisano na UNESCO-v popis mjesta svjetske baštine u Europi 2011. godine:

* Cividale del Friuli (Udine) - *Area della Gastaldaga*, područje s ostacima patrijarhalne palače (današnji Nacionalni arheološki muzej) patrijarha Callista s bazilikom (slika desno) i krstionicom sv. Ivana Krstitelja, te kompleks langobardskog hrama (danas oratorij *Santa Maria in Valle*) koji ima jedine čiste lombardijske frizove, koji su jedina poveznica između umjetnosti antike i karolinške renesanse.
* Kompleks crkve *San Salvatore*, osnovane 753. god. kao crkva samostana i kasnije posvećenog sv. Juliji (*Santa Giulia*) (Brescia) koji je dovršen tek 1599. god.
* Kaštel s "tornjem torbi" i Gospinom crkvom izvan zidina (*Santa Maria foris portas*) u Castelsepriou (Varense) - bivši starorimski castrum koji je pretvoren u stražarnicu samostana posvećenog Gospi, a koji je postao prva trgovačka postaja Langobarda u 8. st. Bazilika je trobrodna bazilika sa središnjom apsidom u kojoj se nalaze najveće freske predromanike.
* Kompleks *Santa Sofia* (Benevento) je osnovao vojvoda Arehis II. od Beneventa 760. god. i sagrađena je po uzoru na kapelu Liutpranda iz Pavije koja je opet izgledala kao središnji brod Aja Sofije. Od izvornih fresaka sačuvane su one u boćnim apsidama. Kasnije je, u 13. st., oko nje sagrađena samostanska crkva.
* Bazilika San Salvatore  u Spoletu (Perugia) je ranokršćanska bazilika iz 4.-5. st. koju su Langobardi obnovili i jako proširili u 8. st. Ona je trobrodna s trostrukim svetištem iznad kojeg je osmerokutni svod, dok je apsida polukružna i okružena s dvije prostorije, tako da izvana imaju zajednički ravan zid. Pročelje s polustupovima i tri portala ukrašena antičkim motivima joj je sačuvano u izvornom obliku.
* Clitunovo svetište, Campello sul Clitunno (Perugia), je starorimski korintski hram koji su Langobardi pretvorili u Crkvu sv. Spasitelja (*San Salvatore*). Ona na zapadnom pročelju ima gredu s rijetkim latinskim epigrafskim langobardskim natpisom. Unutra ima bačvasti svod s apsidom na kraju, te freskama iz 7. st.
* Svetište sv. Mihovila, Monte Sant'Angelo (Foggia), je bilo nacionalno langobardsko svetište nakon osvajanja Gargana (7. st.) čiji su pkrovitelji bili langobardski vladari i vojvode Beneventa.


Image:Cividale, museo cristiano, battistero di callisto 01.JPG|Krstionica patrijarha Callista iz Cividalea
Image:4528 - Brescia - S. Giulia - Pluteo del sec. VIII dal monastero di S. Salvatore - Foto Giovanni Dall'Orto, 25 Giu 2011.jpg|Plutej crkve San Salvatore  (Brescia)
Image:Santa Maria foris portas2.JPG|Crkva izvan zidina *Santa Maria foris portas* (Castelseprio)
Image:Benevento-Facciata Santa Sofia.jpg|Kompleks Santa Sofia (Benevento)
Image:Trevi.Clitumno001.jpg|Clitunovo svetište, Campello sul Clitunno (Perugia)
Image:Santuario san michele arcangelo.jpg|Svetište San Michele (Monte Sant'Angelo)


## Povezano
* Predromanika
* Spomenici Kraljevine Asturije u Oviedu i okolici